復用前韵奉酬夢符學錄
作者：周行己
朝代：宋

paragraphs: 子卿五言法，氣格厲勁秋。
綿綿武功裔，尚不廢箕裘。
洒然落妙語，一破萬古憂。
文章本道德，作者通神謀。
惜其命不達，白首猶飯牛。
學者願識面，或比韓荆州。
儒冠真誤身，未免妻子愁。
長安游俠兒，生不辨田疇。
儒有不黔突，此輩飫珍羞。
左右夾燕趙，出入跨騏騮。
富貴即稱賢，寧辨清濁流。
乃知讀萬卷，不如持尺矛。
斯言雖有激，亦爲智者投。
古人願執鞭，如或不可求。
君看授業生，已爲公與侯。
颯然灌園翁，零落守舊丘。